LidanRubinov/Halacha-QA huggingface dataset:
שאלה: סעודת " זכר": בשעה טובה נולד לנו בן בכור ב"ה. בשבת הראשונה אשתי הייתה עוד בבית חולים ואני הייתי אצל ההורים של אשתי.הם ספרדים ולא נוהגים לעשות " זכר" ולכן לא עשו לו " זכר", האם אנחנו צריכים להשלים ולעשות זאת עכשיו?
תשובה: מזל טוב, אין תשלומין ל זכר.
שאלה: בעיה עם אח: יש לי אח גדול ממני, והוא לומד בישיבה ב"ה. גיליתי שלאחי יש יצרים שהוא מתפתה מולם ולא מתגבר וזה ממש כואב לי, נגיד הוא מסתכל באתרי אינטרנט לא טובים וכדומה. הוא בן יחיד במשפחה והוא גם קצת סגור בקטע החברתי ולכן הוא כנראה מוצא את עצמו עושה דברים כאלו. אני לא יודעת מה לעשות, לפעמים אני אפילו כבר ממש כועסת אבל אני לא אומרת לו כלום ויש לנו עוד אחיות גדולות, הם ניסו לרמוז לו והוא התגבר על זה לתקופה אני חושבת. האפשרות לחסום אינה אפשרית מכל מיני סיבות וגם לשים קוד לאינטרנט אי אפשר החלפנו חברת אינטרנט שלא מאפשרת את זה. בקשר להורים, הם לא מבינים בכל הדברים האלה, ובטח לא מעלים על ראשם מה הוא עושה. ואני לא חושבת שיש צורך לערב אותם בזה כי זה יגרום לכאב לב וחבל! אני מתפללת כל יום לה שהוא יצליח להתגבר ובעזרת ה יהיה בחור צדיק. מה הרב מציע לעשות מבחינה מעשית, והאם לשתף את האחיות הגדולות הן חושבות שהוא הפסיק עם זה ולדון מה לעשות?
תשובה: מסופר בגמ' על רב עמרם שנכשל ביצר העריות ורצה לעלות לגג כדי להיות עם שבויות שהיו בעליית הגג. כדי להינצל מכך הוא צעק על הסולם אש בבית רב עמרם. באו כולם וגילו שכוונתו אש של יצר עריות נמצא בלב של רב עמרם. אמרו לו תלמידיו ביישתנו רבינו. אמר להם: מוטב שנתבייש בעולם הזה ולא נתבייש בעולם הבא. כל הבושות והמבוכות צריכות להידחות בשביל הצלחה להתגבר על היצר. הוגן וראוי שתדברי עם אחותך הגדולה. כל מה שיכול להביא תועלת ראוי לעשות. תחשבי על רב או מחנך של אחיך ותספרי לו זאת וכך הוא יוכל לעזור לו. בהצלחה.
שאלה: אבלות ובית הקברות: 1. שאלה שרק לאחרונה התחלתי להתלבט. ביתי נהרגה לפני שנתיים בתאונת דרכים. עד ליום הזיכרון האחרון היה נראה לי טבעי שבדרשות לזכר הנפטר, ואפילו שאני הולך לבד לקברה, לדבר בגוף שני, זאת אומרת, בדיבור ישיר אליה (או כביכול אליה). גם כאשר הולכים לקברות צדיקים יש המבקשים מזור בפניה אליהם אישית. האם יש בכך תועלת, או, חלילה, נזק? מה הקשר לנשמת הנפטר לבית הקברות אחרי תקופה של שנה? האם קיימת בדיבור אל המת בעיה הלכתית (האם קיים הבדל אם בבית קברות או בערב זיכרון שלא ליד הקבר?) אני פוגש חברים (לא שומרי מצוות) ששכלו גם ילד והולכים בקביעות לבית הקברות כדי לספר לילד הנפטר חוויות ו"להתייעץ" איתו. 2. שמעתי שלא רצוי לבקר בקבר קרובים בתדירות גבוהה מדי. אני משתדל ללכת בערך פעם בחודש. אך בהיותנו גרים בישוב קהילתי, אני מרגיש חובה להשתתף בחלק גדול מההלוויות. לעיתים זה קרה בעבר ימים ספורים אחרי שביקרתי בקבר ביתי או שנערך הלוויה אחרת. במקרה כזה אני מנצל כמובן את ה"הזדמנות" ושוב חוזר לבקר בקבר ביתי כדי להגיד מזמורי תהלים (אותיות השם). האם זה ר?
תשובה: אסור לדרוש אל המתים גם אם היו צדיקים יש לפנות לה' בלבד אם כי אפשר להזכיר את זכות הצדיק שיהיה מליץ טוב עלינו. מוטב למעט בביקורים בבית הקברות. יש הנמנעים בכלל מכניסה לביה הקברות, חוץ מלוויות. עדיף לעשות דברים לזכר הנפטר כאן בין החיים עלי אדמות כגון מפעלי צדקה לזכרו, שיעורי תורה על שמו וכדו' רק אלו מביאים תועלת הן לנפטר והן לחיים.
שאלה: שכנים העושים ככל העולה על רוחם: יש לי שכנים שמדי פעם מוציאים את שקית הזבל ומניחים את השקית מספר ימיים וזה עושה מאוד ריח ורק אחרי הפצרות רבות הם זורקים את השקית בפח, כמו כן, באותו מקום הם מפעילים מייבש כביסה בכל שעות היום והלילה והריח מאוד חונק אותנו. אני מציין, שזה דירת קרקע ויש שתי כניסות לבית כך שהם יוצאים מהצד השני ומזניחים את הצד הזה. אני מציין, שהתלוננו מספר פעמים במשטרה ובעירייה ובאיכות הסביבה וזה לא עוזר הם ממשיכים בשלהם. התלוננו גם בוועד הבניין והתשובה היתה שגם להם יש בעיות איתם כי הם לא משלמים ועד בית יותר משנתיים. אודה לרב אם יתן פתרון לבעיה זאת.
תשובה: אני לא מכיר את המציאות. מבחינת הצדק אתה יכול לעשות דברים רבים בחינת עביד איניש דינא לנפשיה, אולם בדרך כלל במקרה זה עדיף להיות חכם ולא להיות צודק. אולי תקחו את הזבל ומספר פעמים בלילה תשימו אותו בפתח שהם רגילים לצאת ממנו. עשו כחוכמתכם.
שאלה: הבדלה על "חמר מדינה": הרב דב ליאור ענה לשאלה בנוגע להבדלה ללא יין כדלקמן: "היית צריך לומר לפחות על כוס בירה, זה נקרא חמר מדינה, משקה שאנשים שותים אותו לחשיבות באותה מדינה". לאור תשובת הרב: א. האם ניתן להבדיל על כל משקה חשוב (כאשר אין יין)? כגון ליקר. משקה חריף כלשהו וכדו? ב. האם במקרים כגון אלו או כגון ברכה על בירה, מברכים "שהכל" בעת ההבדלה?
תשובה: א. כן. ב. וודאי שמברכים שהכל על בירה. גם בבוקר בשבת, יש חוגים שמקדשים על יי"ש, ובוודאי שלא מברכים עליו "בורא פרי הגפן". יש כאלו שאומרים שכל מקום שח הצריכו כוס, הכוס צריכה להכיל כדי שיעור רביעית (86cc), ויש שיטת הט"ז, וכך נוהגים חלק מחוגי החסידים, שכוסית יי"ש קטנה, בגלל חשיבותה, מקבילה לכוס יין של רביעית ומברכים עליה שהכל.
שאלה: צלחת בשרית במיקרוגל חלבי: חיממתי מאכל פרווה במיקרוגל חלבי בתוך צלחת בשרית. לאחר מכן אכלתי את המאכל במזלג חלבי. איני זוכר אם המיקרוגל או הכלים היו בני יומם אבל זה סיכוי סביר. מה דין המיקרוגל? מה דין התבשיל? מה דין הצלחת? ומה דין המזלג?
תשובה: אין שום בעיה, לא עם המקרוגל ולא עם הצלחת ולא עם המזלג ובודאי שהמאכל כשר, והכל מדין נ"ט בר נ"ט.
שאלה: אתר בשבת: עד עכשיו קבלתי תשובות פילוסופיות לגבי השאלה כדלקמן, ואני רוצה תשובה הלכתית בבקשה, במתכונת האהובה עלי בלומדי ב"פניני הלכה". יש לי אתר אינטרנט שנמצא על שרת בחו"ל. יש אומרים שיש בזה "לפני עיוור" לגבי הנכנסים לאתר בשבת, מה דעתכם? כמו כן, האם ברמזור שעובד באופן אוטומטי בשבת שייך בו לפני עיוור לנהגים העוצרים בשבת לפני הרמזור? כמו כן, בחלון הראווה של חנות שלי מוצגים דברים שלפחות מדרבנן אסור לעיין בהם, האם יש בזה משום לפני עיוור? האם יצרן סכיני מטבח עובר על לפני עיוור כאשר מישהו השתמש בסכין לדקור חברו? נא לנמק התשובה על פי כללי ההלכה והפסיקה.
תשובה: השאלה מורכבת וקשה לי לענות עליה באופן שלם. בכל אופן הכלל הוא (עפ"י דברי התוספות), שאם יש ליהודי אפשרות לבצע את העבירה בלא עזרתך, הסיוע לו הוא איסור דרבנן בלבד, ואם אין לו דרך לעבור את העבירה אלא בעזרתך - האיסור מהתורה. (ואמנם יש סוברים שלדעת הרמב"ם, אפילו במקרה הראשון האיסור מהתורה, אבל מקובל להורות שהאיסור הוא מדרבנן). ומכאן לאתר אינטרנט, הואיל ויש עוד אתרים, גם אם פתיחתו בשבת היתה עבור יהודים, האיסור הוא מדרבנן. ואם אין ודאות שיהודי יכנס לאתר בשבת, והוא מופעל עבור גויים, אין בזה איסור. לגבי הפעלת רמזור בערב שבת שיפעל באופן אוטומטי בשבת, אם הוא עבור יהודים בלבד, אפשר לומר שיש כאן סיוע האסור מדרבנן, ואפשר לומר שמכל מקום יש להצילם מתאונות. אבל אם נוסעים שם גם גויים, ברור שאין בזה איסור, שעבורם חייבים לסדר רמזור. חלון ראווה, אם הוא עבור יהודים ויש חשש סביר שיסתכלו בו בשבת, נכון לכסותו בשבת. ואם הדבר קשה, יש מקום להקל, הואיל ולא עשה מעשה כדי להחטיא בשבת, אלא שהחלון נשאר כפי שהיה בימות החול. אם הוא מעוניין שהחלון ראווה יהיה גלוי עבור גויים, מותר שישאר פתוח בשבת עבורם. יצרן סכיני המטבח וודאי לא עובר איסור, מפני שמגמת הסכינים למטבח.
שאלה: שומר שבס: ראיתי באתר שאלות ותשובות בענייני אתר בשבת והמלצה להתחבר לחברה המכונה שומר שבס, שעל פי דבריה היא ממיינת את הנכנסים לאינטרנט על פי האיזור והמדינה שממנה בא הגולש ואם באותה מדינה נכנסה שבת הם חוסמים את הגולש. כדי שהתוכנה תזהה ותמיין כנ"ל, הגולש חייב לבצע פעולות חילול שבת כמו לנסות לגלוש ועוד כמה קליקים וכיוצ"ב ורק אח"כ התוכנה הנ"ל תזהה את מיקומו של הגולש כדי לחוסמו. האם "שומר שבס" פטור מ"לפני עיוור" הרי הוא גורם לגולש לחלל שבת כדי לזהותו כנ"ל, ואל יאמר האומר שעדיף כך כדי למעט בחילולי שבת. כי אין אומרים לאדם חטא כדי שיזכה חברך (שבת ד)?
תשובה: לפי דבריך, אם לא היה חוסם את האתר, היו אנשים אלו ישר נכנסים. אמנם כוונתו שלא יחללו שבת וגורם בעקיפין מצב יותר גרוע. נמצא שגורם מצב יותר גרוע. כדאי לבדוק טוב האם זה כך כמו שמתואר, ואם כן זה בעייתי ואז עדיף שלא יעשה כלום. (כמו כן, באתרים מסחריים נכסים כדי לקנות, וזה לכאורה יותר גרוע).
שאלה: בקשות מההורים: יש לי שאלה בנוגע להורים. אני נשואה, אין לי בית ואני גרה אצל בני, אני ובעלי שהוא לא האבא של הבן שלי, הוא מנישואים ראשונים. לבני יש בנות, הוא ואשתו נתנו לנו להתגורר עד שנמצא בית. כסף אין לנו ואין מצב שאמשיך לגור אצל הבן, הבת שלי גרה איתנו יותר מדי אנשים בבית לא בריא לזוגיות שלהם, כבר 5 שנים אני אצלו חיה על חשבונו. בקשתי מבעלי שהוא בן יחיד שיבקש עזרה כספית מאביו יש לו כסף אבל הוא מסרב בטענה שאבא שלו עזר מספיק, הוא עזר לנו בדמי כיס וזהו. האם זה הוגן לבקש מאיש בגיל 85 שיש לו מצב טוב ובן יחיד עזרה? אנו בגיל 56- 59. אודה לכם אם תשלחו לי תשובה.
תשובה: כל עוד שהכסף ינתן בשמחה ובלי לחץ זה הוגן. אם יש כאן הטעיה או ניצול או סחיטה ריגשית זה לא הוגן ולא ראוי.
שאלה: יין עם סוכר לקידוש: שמעתי שלפי הרמב"ם יין שהוסיפו לו סוכר נפסל לנסכים ולכן גם פסול לקידוש. האם כך גם נפסק להלכה על ידי כל החכמים, ואם כן, האם כל היינות המתוקים הכשרים לקידוש, האם הם ללא תוספת סוכר?
תשובה: מי שנוהג כרמב"ם, צריך לקדש על יין יבש. יהודי תימן הנוהגים לפי הרמב"ם עושים לבד יין.
שאלה: פרוזבול על ידי אשה: האם אשה לא נשואה שיש לה חשבון בנק וני"ע מסוג מק"מ צריכה לעשות פרוזבול בעצמה?
תשובה: אם האשה הלוותה, צריכה לעשות פרוזבול, ואם לא הלוותה לא צריכה.
שאלה: מקלות לשיחים: יש לי שיחים צעירים ששתלתי לפני השמיטה. הם זקוקים למקלות לתמיכה. אולם, אמרו לי שהרמב"ם אוסר. האם זה נכון, והאם יהיה מותר אם יש חשש שהם ישברו מהרוח?
תשובה: אם הדבר ברור שהעצים ישברו אפשר לשים מקלות לתמיכה, אולם צריך לברר באמת האם הרוח תשבור את העצים. בברכת התורה והארץ הרב יהודה הלוי עמיחי
שאלה: ערבית וכיבוד הורים: אמא אומרת לי לא להתפלל ערבית במנין כי השעה מאוחרת, האם צריך לשמוע לה?
תשובה: אינני חושב שצריך לשמוע לאמא כשאומרת דברים שהם כנגד קיום מצוה, שהרי יש מצווה להתפלל במניין. אתה צריך להשתדל ללכת למניין מוקדם יותר באיזור מגוריך. כמו כן, אם זה פוגע בבריאות שלך, אתה צריך לשמוע לאימך. אבל אם אתה מסוגל להתפלל במניין, והיא אומרת לך לא להתפלל, אינך חייב לשמוע לה.
שאלה: ברכה ליד נשים: במקום עבודתי מצויות נשים, חלקן נשואות. האם ישנה בעיה הלכתית כלשהי, לברך על ידן ברכות הנהנין, והאם מותר לענות אמן לברכותיהן?
תשובה: מותר לענות אמן על ברכותיהן ומותר לברך לידן במידה והינן לבושות בצניעות. הרב שמואל הולשטיין
שאלה: קליפות של קדושת שביעית: היכן עלי לשים את הקליפות של הירקות שהם קדושת שביעית. למשל תפוחי אדמה ובננות, האם בפח המיוחד או בפח הרגיל.
תשובה: אפשר לעטוף בשקית ולהניח בפח רגיל, והמהדרים עוטפים בשתי שקיות ומניחים בפח מיוחד לפירות שביעית, ולאחר מספר ימים מניחים בפח הרגיל. בברכת התורה והארץ הרב יהודה הלוי עמיחי
שאלה: אכילת דגים וחלב יחדיו: האם מותר לאכול דגים וחלב יחדיו לפי מנהג צפון אפריקה, האם היה במרוקו מנהג אחיד בעניין? ומה דעתו של הרב משאש בנושא?
תשובה: אייני יודע מה מנהג מרוקו בענין זה, אך לעניות דעתי יש להזהר בזה.
שאלה: מחיצה לא סגורה: אני חוזרת בתשובה ממשפחה חילונית ואחותי מתחתנת בשעה טובה. היא מתכוונת לשים בתחילת הריקודים מחיצה במיוחד בשבילי כדי שאני יוכל לרקוד איתה. נראה שהמחיצה לא תהיה מלאה (זאת אומרת, רק תפריד בין ריקוד הגברים לנשים אבל עדיין יהיו גברים שיוכלו לראות). האם אוכל לרקוד? (לא נראה לי שיהיה אפשרי לשים מחיצה שלמה)
תשובה: יפה מצידך שאת שואלת, אני חושב שלא תרקדי. תהיי בחתונה ולא תרקדי. מחיצה כזו לא מספיקה, זה כמו שיעשו מחיצה של זכוכית.
שאלה: שינוי תאריך חתונה: בשעה טובה בן זוגי ואני החלטנו להתחתן. בחרנו לנו את התאריך המתאים וסגרנו אולם ליום האירוע. טרם פתחנו תיק ברבנות או קבענו עם רב שיחתן אותנו. כעת בשל כל מיני אילוצים היינו רוצים להקדים את החתונה. שמענו שאסור לשנות את תאריך החתונה, האם זה נחשב גם אם לא ביצענו שום הליכים ברבנות?
תשובה: מצוה להקדים חתונה משום זריזין מקדימין. שיהיה בשעה טובה ומוצלחת.
שאלה: כיבוד הורים באמצע תפילת עמידה: רציתי לדעת מהו הדין במקרה שקרה לי- האם נהגתי כשורה? אמי הלכה לנוח ואני התפללתי מנחה. בתחילת תפילת העמידה צלצל הפלאפון של אמי. ידעתי שאם לא אענה אמי תתעורר, אך לא רציתי להפסיק בתפילתי, המשכתי להתפלל ואמי התעוררה. האם נהגתי כשורה?
תשובה: יכולת להפסיק את צלצול הטלפון באמצע התפילה גם כדי שהוא לא יפריע לך להתפלל וגם כדי שלא יעיר את אמך.
שאלה: משקה לאחר יין: במקרה שמונחים לפני יין ומשקה רגיל שברכתו שהכל, האם כאשר אני מברך "גפן" על היין, ושתיתי ממש קצת מן היין, אני צריך לברך על המשקה הרגיל שהכל או שאני פטור מכך? (דוגמא לכך בקידושים שרק טועמין מעט מן היין ואח"כ יש משקאות קלים).
תשובה: יין פוטר משקה.
שאלה: יחס לבעלי תשובה: 1. מדוע רוב החוזרים בתשובה הם חרדים ורואים את הציונות הדתית בגדר זיוף? 2. מדוע היחס לבעלי תשובה במגזר הציוני דתי הינו יחס מזלזל (בניגוד לחרדים) - ואני מדבר מתוך נסיון?
תשובה: 1. אינני בטוח שרוב החוזרים בתשובה חרדים, שכן יש רבים מאוד שמצטרפים לחינוך הדתי לאומי, ומתחזקים בתהליך הדרגתי ונעשים דתיים, ואינני יודע אם הם מעטים יותר. ובכל אופן ברור שבמגזר החרדי יש יותר לומדי תורה שתורתם אומנותם, ויש בכוחם ללמד תורה ליותר אנשים שחפצים להתקרב, ויתכן שבזכות זה זוכים לקרב יותר. ואם הם רואים את דרכו של מרן הרב קוק זצ"ל כזיוף, הרי שהם חוטאים, ותורתם אינה שלימה, ומצוותיהם חסרות, ועליהם לשוב בתשובה. 2. שאלה זו מבוססת על טעות מוחלטת. ולא כאן המקום לפרט את הדברים. אולם כשמגיעים בעלי תשובה לשלוח את ילדיהם למוסדות יוקרתיים, או לשדך את ילדיהם, הם יודעים היטב שדבריך מוטעים. דרך אגב, זו אחת הסיבות, לכך שאחוז גבוה יותר מקרב בניהם של בעלי התשובה במגזר התורני לאומי נשארים דתיים, לעומת בניהם של בעלי התשובה במגזר החרדי שאחוז גבוה יותר עוזב.
שאלה: שירים עם שם השם: האם מותר לי לשמוע שיר, שהזמר אומר את שם השם, או שיש בזה בעיה? (אני לא שר יחד אם הזמר ככה שאין בעיה שאני יגיד שם השם לבטלה).
תשובה: מותר לשמוע.
שאלה: קרמבולה בשנת שמיטה: מהי ההגדרה של פרי הקרמבולה בשנת שמיטה, האם חל על פרי זה דין של שמיטה מראש השנה או דין פרי זה דינו כשאר פירות העץ?
תשובה: הקרמבולה הוא פרי ככל העצים, הפרי מא' אלול תשס"ח יהיה מקדושת שביעית. בברכת התורה והארץ הרב יהודה הלוי עמיחי
שאלה: הגדרת רוכב להפגת היין: הטור והשו"ע באוה"ח סימן צ"ט סעיף ב כותבים: "דרך מיל ושינה כל שהוא, מפיגין את היין. והני מילי כששתה רביעית, אבל אם שתה יותר, כל שכן ששינה משכרתו, ודרך טורדתו. והני מילי במהלך ברגליו, אבל רוכב ודאי דרך מפיגה היין" שאלתי היא - א. מאי הכוונה רוכב? האם מדובר שהוא רוכב בעצמו או שמישהו מרכיב אותו? ב. האם הדברים רלוונטיים להיות אם אדם נוסע באוטו (לא בתור הנהג)?
תשובה: מדובר כשאינו הולך רגלי. בדורות הקודמים רכבו על חמור, היום רוכבים במכונית.
שאלה: דעת ערוך-השולחן בכוונה בתפלה: בסימן ק"א סוף סעיף ב בערוך השולחן אומר רבינו: "ולפ"ז האידנא ליתא להך דינא" האם הוא חוזר בו ממה שאמר בתחילת הסעיף - "ומ"מ נ"ל דאם אומד עצמו מקודם שלא יוכל לכוין באבות גם באידנא לא יתפלל"?
תשובה: אכן נראה שחזר בו מדין זה היות והשו"ע לא פסקו. הרב שמואל הולשטיין
שאלה: המשך חימום רוטב בשבת: בהמשך לשאלתי בעניין רוטב קרוש, הבנתי מהרב שעפ"י השו"ע - יהיה מותר כיוון שמסתכלים על מצבו כרגע וכרגע הוא נחשב למוצק, אך לרמ"א יהיה אסור כיוון שזה מוליד. אך ראיתי כמדומני ב"שמירת שבת כהלכתה" שאם זה ראוי להיאכל כך בעודו מוצק (כרוטב דגים שאוכלים אותו לפעמים קרוש) יהיה מותר גם לשיטת הרמ"א לחממו על הפלטה בשבת כיוון שאין כאן מוליד כיוון שזה כבר נחשב אוכל כרגע. אשמח לשמוע מהי דעת הרב בעניין.
תשובה: הגדרת מוליד לא תלויה בשאלה האם זה ראוי לאכילה או לא. זה תלוי במצב הצבירה של האוכל. אני לא ראיתי דבר כזה, אך לכאורה לא נראה לי. זה נהפך למצב אחר, קודם היה מוצק ועכשיו נוזלי. זה כמו שאותם שמחמירים בשבת בנולד יקחו גוש קרח וישימו אותו בתוך כוס, וישתמשו בזה אחר שעה. ובכל זאת זה נחשב נולד לפי השיטות הללו. ולפי זה גם אם את הרוטב הקרוש אפשר לאכול ככה, היות וזה נהפך למצב אחר, זה נחשב נולד.
שאלה: שימוש בסחורה שנשארה: אני עובד במחסן של חברה העוסקת בפרסום מוצרים כגון, חלוקת טעימות בסופר כאחראי המחסן אני מקבל את המוצרים המתפרסמים מהחברה שייצרה אותם ואחראי על הפצתם. בדרך כלל כאשר מסתיימת הפעילות חוזרים המוצרים אלי למחסן וכאן נוצר מצב מורכב כי בדרך כלל הלקוח רוצה את המוצרים בחזרה אך החברה לא מעונינת שידע כי ישנה סחורה שלא חולקה ולכן מדווחת ללקוח כאילו הכל נוצל. רציתי לדעת מה עלי לעשות מכיוון שהאחראי עלי מבקש ממני לתרום את המוצרים הללו ולחלקם למי שאני רוצה, כשכמובן מדובר רק על אנשים שאני סומך עליהם כדי שהדבר לא יתפרסם. כמו כן, רצוני לדעת, ברגע שמגיעים מוצרים, האם מותר לי לקחת באישור האחראי עלי מוצרים לעצמי.
תשובה: אם הבנתי נכון את דבריך יש כאן מעשה אונאה ואף גזלה מצד החברה בה אתה עובד. גם אם אין לך השפעה על מדיניות החברה עליך להימנע מלהיות שותף לדבר עברה ובודאי שאין רשות לקחת מוצרים לביתך.
שאלה: אהבת כל העמים: בספרו "מידות הראי"ה" כותב הרב קוק על מידת האהבה בסעיף ו: ".ואינה מוציאה מן הכלל שום דבר ולא עם ולשון. ואפילו עמלק אינו נמחה.". איך דברים אלו מסתדרים עם גישת הציבור שלנו ביחס לערבים? לפי מאמר הרב קוק, אין לשנוא ואף יש לאהוב כל אדם באשר הוא (יהודי, ערבי וכו ). הרב קוק מדגיש בכתביו שיש לשנוא את הרע ולא את הרשע, את המעשה ולא את העושה. בציבור שלנו הרבה פעמים נשמעות קריאות היוצאות נגד הערבים ועמים נוספים, הנראות סותרות את גישתו של הרב קוק. איך עלינו להתייחס לגויים, האם עלינו לאהוב באמת את כולם, האם אסור לנו לשנוא ולרצות להוקיא אותם?
תשובה: הרב קוק וכל המקובלים אומרים שבכל דבר אפילו הרע, יש בו נקודות חיוביות. אנשים גדולים ידעו להבחין בין הצד החיובי שבאותו דבר לבין הצד השלילי. אנחנו נמצאים בעולם שלנו, כשאנו מתנגדים לרע, איננו יכולים לעשות בפועל את ההבחנה הזו, כי זה יחליש את כושר עמידתנו נגד הרע. שם הרב זצ"ל מדבר בספירות גבוהות, שגם עמלק נמחה מתחת השמים, אבל לא מעל השמים. אבל בפועל זה לא כך. אי אפשר לקחת דברים אמיתיים מצד האמת המוחלטת, ולהשליך אותם על ההתנהגות המעשית בעולם העשיה שלנו. אנחנו צריכים להתנגד לרשעות, במלחמה בתנאים ובגדרים שהתורה האלוקית קבעה לנו. יש בזה גרעין טוב, שאין דבר כזה רע מוחלט. גם ארס של נחש מוציא איזושהי תועלת, אבל לא בגלל זה אנו נגדל את המזיקים הללו וניתן להם לגיטמציה. צריך להבחין בין עולם הרצוי לעולם המצוי. אם את רוצה לעיין על כך באריכות, יצא ספר אוצרות הראיה של הרב צוריאל, ויש בחלק הראשון מאמר שלם על סובלנות, יחס לרשעים גמורים, לרשעים שאינם גמורים. שם מביא מכל גדולי ישראל את הדברים הללו. ברור שיש גם ברע נקודות חיוב ואנשים גדולים ידעו להבחין ביניהם, אבל אנשים שאינם נמצאים במדריגה כזו, לא יכולים לעשות את ההבחנה בין הצד הרע שבאותו אדם, לבין הצד הקדושתי-סגולי שיש בו. אם הם יחשבו שהצד הזה מפריע הם לא יוכלו להתנגד לרע כלל. זו טעות גם היום בחלק מהציבור, שמלמדים זכות על כל אחד משום שיש בו נקודה. וודאי שיש בו נקודה סגולית, אבל אם לא יתנגד לרע, זה מחליש את כח ההתנגדות שלו. גדולים אמיתיים יודעים לעשות את ההבחנה, וזה לא מונע מהם להתנגד. אך אצל רוב הציבור זה לא כך, וזה לא הדרכה לציבור הרחב.
שאלה: ברכת "שעשני כרצונו": הנני אשה ממוצא מזרחי ואני נשואה זה כמעט עשור לבעל אשכנזי. בשנה האחרונה (!) התברר לי שנשים ממוצא מזרחי מברכות ברכת "שעשני כרצונו" ללא שם ומלכות, כאשר כל השנים הללו אני מברכת רק עם שם ומלכות (כי לא נודע לי אחרת). כיצד עליי לנהוג, והאם כל השנים הללו היה כאן משום סוג של ברכה לבטלה? כלומר, כיצד הייתה נחשבת הברכה שלי? האם עליי להמשיך זו כי כך נהגתי ו או כי בעלי אשכנזי או שעליי להפסיק לברך עם שם ומלכות? (כל השאלות הללו משום שאשמח לקבל תשובה מפורטת).
תשובה: אשה ספרדיה הנישאת לאשכנזי או להיפך יש לה ללכת בכל דבר אחרי מנהגי בעלה, אלא אם כן הדברים נוגעים רק לה, כגון: ברכת שעשני כרצונו עם או בלי שם ומלכות והבעל אינו מתנגד שתמשיך בדברים אלו כמנהגה, אבל בלי זה יש לאשה ללכת אחר מנהגי בעלה.
שאלה: חזרת הש"ץ במניין חסר: מידי יום אנו מתפללים שחרית בבקר. קורה לפעמים שכאשר מגיעים לתפילת שמונה עשרה יש 8-9 אנשים שמתפללים עם החזן ועוד 2-3 מתפללים שעדיין לא הגיעו לתפילת 18 אך יתכן מאוד שאם תהיה חזרה יצטרפו בהמשך. במקרים כאלה נוהג הש"ץ כאילו יש 10 אנשים ומבצע קדושה בלבד ללא חזרה. האם לא ניתן לסמוך על כך שבבית הכנסת נמצאים 11-12 מתפללים ולבצע חזרה מלאה מתוך הנחה שעד שהשץ יסיים 18 יהיו מספיק מצטרפים לחזרה.
תשובה: לעניות דעתי במקרה כזה צריך הש"ץ להתחיל שמונה עשרה רגיל כיון שבבית הכנסת ישנם יותר מעשרה אנשים.
שאלה: נשיאת שתי נשים - הסברה: איך מסבירים לנשים משכילות את היתר התורה לגבר לשאת שתי נשים מה שאסור לאישה לשאת שתי גברים. מדובר בנשים דתיות אך הדבר מאוד לא מובן להם, וברור לי שיש הגיון בדבר היכול להתיישב על הדעת?
תשובה: לעניות דעתי, גם לדעת התורה יש עדיפות לשאת אישה אחת ולא מספר נשים. התורה מתארת את המציאות של לקיחת שתי נשים כאישה אחת אהובה ואחת שנואה שהוא תאור לא אידאלי. המציאות של לקיחת שתי נשים בתורה אולי מתאים למציאות של ימי קדם יותר. בזמנים הקודמים היה לנושא הנישואין גם מימד כלכלי מאד מרכזי. הנשים לא היו נוהגות לצאת לעבוד וכך שהיכולת להתקיים מבחינה פשוטה היה נתון בכך שאישה היא נשואה לאדם. מי שלא היתה נשואה היתה בדרך כלל חיה חיי עניות ודחקות.  סיפור מגילת רות. התורה אולי מתירה לאיש לקחת מספר נשים מתוך רחמים על האישה. במקום שאישה אינה יכולה להתקיים ורק על ידי הנישואין האישה תציל את עצמה, התורה התירה זאת לטובת האישה. אני באופן אישי מכיר מקרה קשה בו יש אדם שנשוי לשתי נשים. אני שוחחתי עם אחת הנשים מתוך ניסיון לחזק את האישה שתתגרש מבעלה שהלך ונשא עוד אישה. האישה לא הסכימה ואמרה אני מעדיפה שלפחות יהיה לי חצי בעל מאשר שלא יהיה לי בכלל, ואף אחד שידאג לי. יתכן שהיה בכך גם שיקול של דאגה כלכלית ולא רק ענין נפשי. זה צד אחד. ענין נוסף נוגע לנקודה עמוקה יותר שקשה יותר להבינה. הקשר של האישה אל האיש שונה מהקשר של האיש לאישה. האישה יותר מלאה בקשר שיש לה עם הבעל שלה מאשר להיפך. יש להעמיק בנקודה זו. המהות של הקשר של האיש בא מנקודה אחרת מאשר הקשר של האישה לאיש. בעולם המערבי שלנו לא מוכנים להכיר בכך משום שחושבים שהאיש והאישה שוים. אולם כנראה שיש הבדל מהותי באופי של הקשר. הדבר הזה מקרין גם על חיי הזוגיות במקום שאדם לא נשוי שתי נשים. אולם זה גם משפיע על כך שבמקרים קיצוניים של אין ברירה האיש יכול לחיות עם שתי נשים. יש לו נפש שיכולה להתפצל. האיש יכול לחיות בפיצול אישיות. זה ודאי לא טוב. הדרך הלכתחילאית היא שאישה אחת היא תמלא את כל הלב של האיש ולא יהיה כלל מקום בלב לעוד אישה. אולם אצל אישה זה כלל לא אפשרי. זה הורס לגמרי את האישיות של האישה עם היא צריכה לחלק את הלב שלה לשני אנשים. זה לא נובע מהקטנות של האישה אלא להיפך מהגודל של האישה. האישה שעולם הרגש שלה מפותח לא רוצה ולא יכולה להרוס את נפשה בפיצולים בלתי אפשריים. במשך הדורות שהרמה הכלכלית גדלה באו חכמי הדורות ותיקנו חרמות בנוגע ללקיחת שתי נשים. ועתה אנו במצב שכמו שאישה אינה יכולה להיות קשורה לשני גברים כך לאיש אסור לשאת שתי נשים. למרות זאת יש מקרים שבהם בתי דין רואים לנכון להתיר לאיש לשאת שתי נשים כגון במקרה שהאישה של האדם נהפכה להיות צמח וכד'. אולם זה רק בסמכות בית דין.
שאלה: לשון הרע בין בני זוג: אני ובעלי עובדים באותה עבודה,בעלי הוא מנהל המחלקה ואחראי על מספר אנשים, אני אחת מהם. אנחנו עובדים בצורה כזו הרבה שנים, מתוקף תפקידו הוא נחשף למידע על העובדים (מידע שקשור לעבודה, תנאי ההעסקה וכו ) הוא לא משתף אותי במידע זה (כנראה מטעם רכילות) וזה מאוד מפריע וכואב לי, ברצוני לציין שברור לעובדים ולממונים עליו שהוא משתף אותי בתוקף היותי אשתו. האם מבחינת ההלכה מותר לו לספר לי מידע זה?
תשובה: למה לך לדעת דברים על אנשים אחרים שאולי הם לא מעוניינים שאת תדעי את הדברים הללו. כשם שאת לא רוצה שידעו עליך דברים אישיים כולל מידע הקשור לעבודה. כך את צריכה לנהוג לגבי אחרים. מה ששנוא עליך אל תעשה לחברך. מניעת המידע הזה אינו צריך לפגוע בקשר בינך לבעלך. איני מבין מדוע זה שבעלך נמנע מלספר לך את הדברים הללו זה מכאיב לך.
שאלה: מוצרי בד"ץ בחנות רבנות: אני בחור חרדי שמקפיד על כשרות הבד"ץ. לאחרונה אני רואה חנויות שמפרסמות עצמן כחנויות עם הכשר הרבנות אך כל המוצרים הינם בד"ץ. מה דין חנות זו, והאם רק המוצרים מהווים את הכשרות? אני יודע שיש השלכה גם לכלים שבחנות לפי אופייה וכן לשאר מוצרי החנות מסעדה או מה שזה.
תשובה: אם האריזה סגורה אתה יכול לקנות מוצר בהכשר בכל חנות שבעולם.
שאלה: ברירת שיבולת שועל: כתגובה לתשובתו של הרה"ג ליאור- שבשיבולת שועל מספיק בדיקה מדגמית. לפי נסיוני הרב במטבח עם שיבולת שועל, ראיתי לא פעם אחת בשיבולת שועל חרקים שחורים. אחרי בדיקת מדגמית אני שוטפת בסיר עם מים ובודקת אם חרקים צפים במים. הדבר מצוי, ולכן נראה לעניות דעתי שצריך יותר להיזהר עם שיבולת שועל ולברור את כל השקית או לבדוק בתוך מים, האם זה נכון?
תשובה: השאלה האם זה כך בכל שיבולת שועל או שרק אצלך (בשקיות שאת משתמשת, שאולי נמצאות קרוב לחום) מתפתחים חרקים כאלה. בכל אופן בחורף, לעניות דעתי, מספיק מדגמי. אולי בקיץ יש מקום לחשוש.
שאלה: קביעת מועד יום השנה: אבקש לברר מהו התאריך שיש לערוך את האזכרה, אישתי נפטרה ביום: י ניסן התשסז א. מהו היום לערוך את האזכרה? (כידוע לי שבשנה ראשונה עורכים אזכרה ב- 11 חודשים מיום הפטירה. והשנה יש אדר א ואדר ב ) ב. האם מעבר ללימוד והתפילה ביום זה יש לעלות אל הקבר? ג. האם יש לעשות זאת גם ב- 12 חודש ומתי?
תשובה: א. את יום האזכרה מחשבים על פי החודשים, כלומר, זה יוצא בתאריך י' אדר א'. ב. הנוהגים לעשות אזכרה לאחר 11 חודש, עולים לקבר ביום זה. ג. למנהג הספרדים, בשנה מעוברת עורכים אזכרה ועולים לקבר לאחר 12 חודשים, י' אדר ב'. ואילו למנהג האשכנזים עורכים אזכרה ועולים לקבר בתאריך הפטירה.
שאלה: מעיל או מקטורן מעור בהמה טמאה: האם מותר ללבוש מעיל או מקטורן העשוי מעור חזיר או יש בו חלקים קטנים העשויים מעור חזיר. במידה ומותר, האם מותר לשהות בבית כנסת עם בגד כזה?
תשובה: אין בזה בעיה. כמו שמותר להשתמש בעור של פיל, כך מותר להשתמש בעור של חזיר. בחו"ל עשו נעליים מעור של חזיר.
שאלה: כשרות - תוסף תזונה טבעי בלבד: אמי קנתה סירופ העשוי מרכזי פירות וצמחים, המוצר מוכר כתוסף תזונה טבעי המועיל לחיזוק המערכות השונות בגוף. הוא מיובא מגרמניה, ויש עליו כשרות של "בד"ץ עטרת ישורון" (גוף שספק רב באמינותו) אך ללא אישור של הרבנות הראשית. 1- האם בכלל קיימת בעיה בסירופ העשוי מריכיבים טבעיים בלבד" (יש לציין שהטעם אינו כ"כ טעים)? 2- במידה וכבר נעשתה הקניה, והבקבוק נפתח, האם הדין שונה במקרה זה?
תשובה: גם "מוצרים טבעיים " עלולים להיות בעייתיים, כגון: מיצוי באלכהול מיין נסך וכדו'.
שאלה: צניעות בשירות הלאומי: השרות הלאומי שלי הוא בתוך גרעין תורני, ארגון שעורי תורה, פעילות לילדים וכדומה. התבקשתי מטעם האגודה להתנדב גם עם ילד בכיתה י"א נכה בביתו. איני יודעת כיצד לנהוג בעיר הנ"ל כל בת שרות חייבת התנדבות נוספת ואין לי ברירה אחרת. האם יש עם כך בעיה? (גם אם במקום בבית בביה"ס) לי אישית לא נוח עם כך, כיצד עלי לנהוג?
תשובה: אם מדובר באדם נכה אולם אינו סובל מפיגור שכלי אזי ניתן לעזור בתנאי שיהיה הקפדה על איסורי חיבה ונגיעה. לגבי איסור נגיעה, אם יש הכרח טיפולי לעזור בדרך נגיעה יש לעשות זאת על ידי בגד שמפריד. אם מדובר על פיגור שכלי, אם הרמה שלו היא ברמה של עד כיתה ג' מותר לעזור כמו לילד קטן.